《夏日宴集沈氏庄次王遵严韵》
明代·饶相

昔读古人书，夙抱先忧志。心源未澄彻，每为外物累。

因循度岁时，龌龊牵俗事。迩来反诸身，颇觉有真意。

吾气大且刚，浩然塞天地。一为物所役，四海无容袂。

鬼神启我衷，吾道今有契。鸿雁落河皋，远自天边致。

踪迹风尘内，议论云霄际。启心输忠赤，瞩目览苍翠。

天阔云烟敛，波光鱼鸟戏。观物悟道机，触景发人思。

浮生惜寸阴，饮食须知味。误几三十载，不饮长如醉。

作者简介：饶相（一五一二 — 一五九一），字志尹，号三溪。大埔人。明世宗嘉靖十四年（一五三五）进士，授中书舍人。晋户部员外郎，监山东、河南漕运。二十二年，以诖误谪无为州判官，署州事。二十四年调任兖州判官，迁淮阳郡丞。二十八年，擢南昌知府。三十二年，升饶州兵备、江西按察副使。寻乞归养，家居三十馀年，卒。著有《三溪先生文集》。清康熙《潮州府志》卷九上、清乾隆修《潮州府志》卷二八有传。